**TECHNICKÁ SPRÁVA**

# Všeobecný popis

## Všeobecná časť

**Názov stavby :** **Parkovacie miesta – ulica Prievidzská a ulica Mostná**

**v intraviláne mesta Handlová**

**Objekty: Parkovacie miesta - 5 úsekov**

**Investor:** Mesto Handlová

**Kraj:** Trenčiansky

**Okres:** Prievidza

**Katastrálne územie:** Handlová

# Technický popis

## Väzby stavby na okolie

Predmetná stavba nemá žiaden vplyv na okolité stavby.

## Východiskové podklady

Ako východiskové podklady boli použité dopravné riešenie parkovacích miest z roku 2009, mapové podklady, požiadavky investora a zameranie okolia.

## Poloha staveniska

Riešené úseky stavby sa nachádzajú v zastavanom území, na pozemkoch mesta Handlová v obytnej zóne, na ulici Prievidzská a ulici Mostná. V priamej blízkosti riešených úsekov stavby sa nachádzajú komunikácie, ktoré nebudú stavbou dotknuté a budú slúžiť len ako prístupové komunikácie počas realizácie stavebných prác.

## Účel stavby

Výstavbou vzniknú spevnené plochy určené pre parkovanie osobných automobilov, prednostne pre obyvateľov tejto časti územia mesta. Dopravný prístup je priamo z miestnej komunikácie. V súčasnosti obyvatelia a návštevníci parkujú na trávnatých plochách obytných zón, prípadne priamo na miestnych komunikáciách, čo obmedzuje ich prejazdnosť.

**Účelové jednotky:**

* Celkový počet navrhovaných parkovacích stání: **37 ks**
* Celková plocha parkovacích stojísk: **615 m²**
* **Parkovacie miesta - úsek č. 1**

Počet navrhovaných parkovacích stojísk: **7 kolmé**

Plocha parkovacích stojísk: **123 m²**

* **Parkovacie miesta - úsek č. 2**

Počet navrhovaných parkovacích stojísk: **7 kolmé**

Plocha parkovacích stojísk: **110 m²**

* **Parkovacie miesta - úsek č. 3**

Počet navrhovaných parkovacích stojísk: **4 kolmé**

Plocha parkovacích stojísk: **70 m²**

* **Parkovacie miesta - úsek č. 4**

Počet navrhovaných parkovacích stojísk: **12 kolmé**

Plocha parkovacích stojísk: **153 m²**

* **Parkovacie miesta - úsek č. 5**

Počet navrhovaných parkovacích stojísk: **7 pozdĺžne**

Plocha parkovacích stojísk: **113 m²**

## Inžinierske siete

V priestoroch stavebných prác a ich bezprostrednej blízkosti sa nachádzajú inžinierske siete:

* oznamovacie miestne, diaľkové a optické káble
* podzemné a nadzemné vedenie NN a VN
* verejné osvetlenie
* verejný rozhlas
* dažďová a splašková kanalizácia
* plynovod a plynovodné prípojky
* vodovod

Zhotoviteľ je povinný pred začatím realizácie stavebných prác zabezpečiť presné vytýčenie všetkých jestvujúcich trás podzemných vedení inžinierskych sietí, aby sa predišlo ich prípadnému poškodeniu. Výkopy v miestach ochranných pásiem podzemných inžinierskych sietí je nutné vykonať ručne. V ochranných pásmach existujúcich a novozabudovaných inžinierskych sietí je povinný postupovať podľa pokynov ich správcov. V prípade kolízie s jednotlivými podzemnými sieťami bude zhotoviteľ technické riešenie konzultovať s jednotlivými správcami dotknutých sietí. Prípadné poškodenie je zhotoviteľ povinný bezodkladne nahlásiť správcovi siete.

## Obmedzenie premávky

Stavebné práce budú prebiehať postupne podľa logickej následnosti. Počas prác dôjde k čiastočnému  obmedzeniu  premávky na prístupovej komunikácii. Zhotoviteľ vypracuje projekt dočasného dopravného značenia a zabezpečí odsúhlasenie čiastkovej uzávierky komunikácie **pre každý úsek riešenej stavby samostatne**. Dočasné dopravné značenie, ktoré osadí zhotoviteľ počas výstavby musí zabezpečiť tak dopravnú prístupnosť územia, ako aj bezpečné vykonávanie stavebných prác.

# Popis riešenia stavebných objektov

## Plán organizácie výstavby

Stavba bude realizovaná v zastavanom území, na pozemkoch mesta Handlová v obytnej zóne, na ulici Prievidzská a ulici Mostná. Vybrané plochy sú verejne prístupné, bez oplotení. Práce v obytnej zóne budú realizované tak, aby obyvatelia predmetných bytových domov neboli výstavbou ohrození a obmedzení len v nutnom rozsahu. Počas výstavby je potrebné riešené úseky zabezpečiť príslušným dopravným značením.

Potrebné je zabezpečiť prejazdnosť priľahlých verejných komunikácií a zabrániť ich znečisťovaniu. V prípade znečistenia okolitých priestorov počas výstavby je zhotoviteľ povinný neodkladne odstrániť znečistenie.

Je nutné pri stavebných prácach použiť také technologické postupy, ktoré neporušia inžinierske siete. Počas výstavby bude doprava vedená po existujúcich miestnych komunikáciách.

## Búracie práce

Búracie práce sú na riešených plochách navrhované v rozsahu:

* odstránenie betónových obrubníkov,
* odstránenie kamenných kociek,
* odstránenie betónových častí mobiliáru ihriska,
* odstránenie rastlého podkladu pre skladbu parkoviska z betónových polovegetačných tvárnic,
* demontáž a opätovná montáž stojanov na sušenie prádla, prípadne plagátovej kovovej konštrukcie, lavičky a smetného koša,
* prekládka stĺpov verejného osvetlenia sa nebude realizovať.

Pri stavebných prácach bude vznikať stavebný odpad. Spôsob nakladania s odpadmi je určený Zákonom o odpadoch č. 79/2015 Z. z. a náväzne aj v súlade s Vyhláškou Ministerstva životného prostredia SR č. 365/2015 Z. z., ktorou sa ustanovuje katalóg odpadov. Všetky odpady počas realizácie budú zbierané oddelene a zneškodňované prostredníctvom oprávnenej organizácie na riadenej skládke odpadov. Druhotné suroviny budú zhromažďované samostatne a následne odovzdané do Zberných surovín na opätovné využitie.

## Zemné práce

Zemné práce je potrebné vykonávať v zmysle STN 73 3050.

Zemné práce zahŕňajú zhrnutie ornice a odstránenie zeminy v hrúbke podľa konštrukčných vrstiev. Vzhľadom na znalosť geologických pomerov, vyplývajúcich z predchádzajúcich projektov sa predpokladá, že podložie je nevhodné pre zakladanie pozemných komunikácií a spevnených plôch a je ho nutné vylepšiť stabilizáciou pridaním zmesných spojív na báze cementu a vápna.

Presný návrh stabilizovanej zmesi bude určený po odobratí vzorky podkladovej zeminy a vyhodnotení v akreditovanom laboratóriu, ktoré zabezpečí zhotoviteľ.

Stabilizácia sa bude vykonávať podľa technologických postupov a STN zemnou frézou na mieste, alebo v prípade kolízií s inžinierskymi sieťami mimo miesta stavby a následným opätovným zabudovaním stabilizovaného materiálu.

Súčiniteľ, resp. miera zhutnenia musí vyhovovať požiadavkám STN 73 6133 a STN 72 1006. Návrhová únosnosť podložia a násypu Edef2 musí byť min. 45 MPa a súčasne musí platiť podmienka Edef2 / Edef1 ˂ 2,5. Mieru zhutnenia stabilizovanej pláne a ostatných konštrukčných vrstiev je nutné preukázať statickými zaťažovacími kontrolnými skúškami podľa kontrolno-skúšobného plánu. Skúšky je nutné vykonať aj v mieste zásypov inžinierskych sietí. Zhotoviteľ je povinný dokladovať investorovi stavby výsledky skúšok protokolmi, ktoré budú vypracované a potvrdené akreditovaným laboratóriom.

V ochranných pásmach podzemných inžinierskych sietí a v blízkosti nadzemných objektov sa nesmie používať vibračný valec. Prebytok výkopu, resp. vybúraný materiál sa odvezie na riadenú skládku. Odstránená ornica bude dočasne uskladnená na priľahlej trávnatej ploche a bude použitá na spätné zásypy, prípadne na vyrovnanie nerovností verejnej trávnatej plochy v okolí novovzniknutých parkovacích plôch.

## Konštrukcia parkoviska

Plochy parkovacích stojísk sú riešené z betónových polovegetačných tvárnic 60x40x8 cm so zásypom kamenivom. Rozmerové pomery parkovacích plôch si vyžadujú **zapilovanie polovegetačných tvárnic**. Plochy parkovacích stání budú ohraničené vyvýšenými cestnými obrubníkmi **bez škárovania**.

Konštrukcia parkovísk:

* polovegetačné tvárnice so zásypom kamenivom drobným drveným 4/8 mm 80 mm
* podklad alebo podsyp zo ŠD fr. 4/8 mm 50 mm
* podklad zo ŠD 170 mm
* podklad zo ŠD 200 mm
* geotextília netkaná polypropylénová PP 200

## Odvodnenie

Parkovacie plochy sú navrhované tak, aby dažďové vody mohli voľne odtekať do okolitého terénu. Naviac konštrukcia parkovacích plôch je navrhovaná z polovegetačných tvárnic so zásypom kamenivom drobným drveným 4/8 mm, ktoré sami prepúšťajú podstatnú časť vôd do terénu.

## Verejné osvetlenie

Vybudovanie parkovacích plôch si nevyžaduje v rastlom teréne popri okraji chodníka preloženie stožiarov verejného osvetlenia. Svietidlá a stožiare sa nebudú demontovať. Je potrebné zvýšiť opatrnosť pri manipulácii so stavebnými mechanizmami v blízkosti existujúcich stožiarov, aby nedošlo k ich poškodeniu.

## Sadové úpravy

Realizácia parkovacích plôch si vyžaduje odstránenie vzrastlej zelene v úseku č. 1, č. 2 a č. 4.

V prípade, že sa v blízkosti novovybudovaných parkovacích plôch bude nachádzať vzrastlá zeleň treba zabezpečiť postup stavebných prác tak, aby nedošlo k poškodeniu koruny a koreňového systému stromov (ručný odkop).

Navrhované stavebné úpravy:

- vyrovnanie terénu a úprava plochy pri obrubníkoch

- zatrávnenie upravovaného povrchu

- prvé kosenie

## 4. Kontrola kvality a akosti

Počas celej doby realizácie stavebných prác musí byť zabezpečená kontrola kvality a akosti realizovaných prác, ktorú vykonávajú zodpovední pracovníci zhotoviteľa a technický dozor investora. Pri kontrole sa hodnotí najmä dodržiavanie technologického postupu. O uskutočnených kontrolách musí byť vyhotovený zápis do stavebného denníka. Záverečné prevzatie stavby sa uskutoční po zhodnotení výslednej kvality stavby po stavebných úpravách s ohľadom na dielčie kontroly a prípravné nápravné opatrenia.

## 5. Bezpečnosť a ochrana zdravia pri práci

Počas výstavby je potrebné dodržiavať všetky platné bezpečnostné predpisy a opatrenia vyplývajúce zo zásad ochrany a bezpečnosti zdravia pri práci. Všetci pracovníci musia byť preukázateľne poučení o bezpečnosti pri práci.

Pri práci je potrebné dodržiavať najmä predpisy o práci v blízkosti elektrických vedení, predpisy o vykonávaní stavebných prác v ochranných pásmach podzemných inžinierskych sietí a predpisy o manipulácii so stavebnými strojmi. Skládky alebo miesta k uskladneniu stavebných materiálov nesmú byť v ochrannom pásme elektrického vedenia. Pri stavebných a montážnych prácach je potrebné dodržiavať technologické predpisy, príslušné bezpečnostné, hygienické, protipožiarne predpisy, nariadenia a všeobecne platné normy.

**6. Starostlivosť o životné prostredie**

Od zhotoviteľa stavby sa všeobecne vyžaduje, aby minimalizoval negatívne účinky stavebnej činnosti na okolie stavby (hlučnosť, prašnosť, vibrácie).

**7. Záver**

Po dokončení stavebného diela je nutné zrealizovať geodetické zameranie a odovzdať investorovi.

Handlová, dňa 24.06.2021 Vypracoval: Ing. Jozef Čaplár